text:
Buri mwaka Imbuto Foundation ikora igikorwa cyo guhemba abanyeshuri b’abakobwa batsinze neza ibizamini bya Leta bisoza amashuri abanza n’ayisumbuye, mu rwego rwo kubashimira no kubatera ingufu zo gukurikira amasomo bashishikaye.
Bamwe mu babyeyi bo mu karere ka Huye barerera ku kigo cya Ikibondo giherereye mu murenge wa Tumba, bavuga ko nyuma y’aho mu mwaka ushize wa 2016, iryo shuri ryagize abana 10 bahembwe na Imbuto Foundation, byabateye imbaraga zo gukomeza kubitaho kugira ngo bige neza kandi batsinde ku rwego rwo hejuru.
Clementine Nzuwonsenga, umubyeyi ufite abana bane biga kuri iryo shuri avuga ko bakimara kumva ko aho barerera hari abana bahembwe na Imbuto Foundation, byabateye ishema biyemeza guharanira kurihorana.
Yagize ati “Kiriya ni igikorwa cyiza kandi twe nk’ababyeyi biratunezeza, ubushize twagize abana benshi bahembwe biradushimisha cyane, ku buryo n’iyo waba udafite amafaranga y’ishuri uyashakisha ukayabona. Iri shuri nitwe nk’ababyeyi twarishinze dushaka ko abana bacu biga neza kandi bagatsinda neza, rero twiyemeje ko tuzajya dukora ibishoboka byose tukaba aba mbere mu gutsindisha neza”.
Umuyobozi w’ikigo cy’amashuri abanza cya Ikibondo, Françoise Uwera, avuga ko yagize ibyishimo bidasanzwe ubwo bamubwiraga ko abana b’abakobwa 10 bose baturuka ku kigo abereye umuyobozi, bari mu bahize abandi mu gihugu, bakaba bagiye guhembwa na Imbuto Foundation.
Uwera ati “Buri mwaka Imbuto Foundation ihemba abana batsinze neza ibizamini bya leta. Nk’ubushize hano hahembwe abana 10. Ubwo umuntu wo mu Imbuto Foundation yampamagaraga anshimira ko ikigo cyacu gifite abana 10 batsinze neza bari mu bagiye guhembwa, numvise ari ishema tugize, ko uburezi dutanga buri kubyara umusaruro”.
Uyu muyobozi nawe avuga ko ibyo Imbuto Foundation ikora bibongera imbaraga, ku buryo biyemeje ko umwaka ukurikiyeho bagomba gutsindisha benshi kurushaho, kuko kugira ngo umwana yige neza atsinde bisaba kumwitaho.
Mu gihe uburezi kuri bose bugenda butanga umusaruro ugaragara mu kuzamura umubare w’abanyarwanda bageze mu ishuri, kuri ubu Leta y’u Rwanda ihanganye n’ikibazo cy’ireme ry’uburezi kugira ngo rigere ku rwego rwifuzwa.
Guhemba abanyeshuri batsinze neza, benshi baibona nk’imwe mu nzira ifasha ibigo n’abanyeshuri ubwabo gushyira ingufu mu kwigisha no kwiga neza bikongera ireme ry’uburezi.
By’umwihariko Imbuto Foundation ikaba ikora iki gikorwa buri mwaka aho ihemba abanyeshuri b’abakobwa bahize abandi mu kwiga neza no kugira amanota menshi mu bizamini bisoza amashuri abanza n’ayisumbuye.
Ikigo cy’amashuri abanza cya IKibondo cyigamo abana bo mu mashuri y’inshuke n’abanza, kikaba cyarafunguye imiryango mu 1996 gishinzwe n’ababyeyi bishyize hamwe mu rwego rwo gukemura ikibazo bari bafite cyo kubura aho abana bigira. Cyatangiye gifite abanyeshuri 35 kuri ubu kikaba cyigamo abagera kuri 572.


c: text/html

text:
Abo baturage babigaragaje kuri uyu wa 10 Ukuboza 2017, ubwo bitabiraga igikorwa cyateguwe n’abanyeshuri bo muri Kaminuza y’u Rwanda biga ubuvuzi cyo kwigisha abaturage no kubasobanurira byinshi kuri diyabete ndetse no kubapima ku buntu ngo bamenye uko bahagaze.
Abo banyeshuri bibumbiye mu muryango witwa ‘Member of Medical Student Association of Rwanda’ (MEDISAR), basobanuriye abaturage ko diyabete ishobora guterwa n’isukari nyinshi itabasha gukoreshwa n’umubiri w’umuntu, kunywa itabi ryinshi, kunywa inzoga nyinshi, kudakora imyitozo ngororamubiri no kurya indyo ituzuye.
Abaturage basobanuriwe ko bimwe mu bimenyetso bishobora kugaragara ku muntu urwaye diyabete harimo kugira inyota cyane, gusonza buri kanya, no kwihagarika bidasanzwe, ariko basabwa kwipimisha kugira ngo bamenye uko bahagaze ndetse bahabwe inama na muganga.
Nyuma y’icyo gikorwa bamwe mu baturage babwiye IGIHE ko bari basanzwe bazi ko diyabete ari indwara y’abakire iterwa no kunywa isukari, bakumva ko nta mukene wayirwara.
Ayinkamiye Clementine ati “Ntabwo nari nzi byinshi kuri diyabete. Muri make numvaga ko ari indwara y’abakire banywa isukari nyinshi, nta mukene wayirwara, gusa badusobanuriye ibishobora kuyitera n’uko twayirinda, ku buryo nanjye nyuma yo kwipimisha mvuye aha mfashe ingamba zo kuyirinda”.
Umuyobozi wa MEDISAR, Claude Nsabimana avuga ko nk’abanyeshuri biga ubuganga bahisemo gufata iya mbere mu kurwanya diyabeti basobanurira abaturage byinshi kuri yo kuko basanze hari abatayisobanukiwe.
Nsabimana ati “Iyo tugiye hanze mu baturage dusanga bamwe bakunze kuvuga ko diyabate iterwa n’isukari kandi bakumva ko isukari inyobwa n’abakire gusa, ibyo sibyo kuko diyabati iterwa n’isukari nyinshi itabasha gukoreshwa n’umubiri w’umuntu, ishobora guterwa nanone n’itabi ryinshi, kudakora siporo, kunywa inzoga nyinshi, cyangwa kubura indyo yuzuye”.
Nsabimana akomeza avuga ko nk’abanyeshuri biga ubuvuzi bahisemo kwigisha abaturage kuko kwirinda biruta kwivuza.
Umuyobozi wungirije wa Kaminuza y’u Rwanda ishami rya Huye, Cassien Muhire, yashimye icyo gikorwa abanyeshuri bateguye, avuga ko ari byiza ko abafite ubumenyi babusangiza abandi, abizeza inkunga mu bikorwa byiza nk’ibyo.
Mu mwaka wa 2016, ubushakashatsi bw’Ikigo cy’Igihugu cy’Ubuzima, RBC, bwerekanye ko abanyarwanda bagera kuri 3% (abarenga 360, 000) barwaye diyabete ariko ababizi batarenga ibihumbi 25, kuko abenshi batajya kwisuzumisha ndetse yabahitana bamwe bakavuga ko ari amarozi.
Abaturage bo mu Karere ka Huye basabwe kwipimisha n’izindi ndwara zitandura zirimo umutima, impyiko n’izindi, bibutswa ko gukora siporo ari umwe mu miti irambye yabarinda izo ndwara zose.

robotstxt: allowed

filter: keep


text:
Kuba yarasaze ntibimubuza gushima
Yanditswe na Karinda James kuwa 11-09-2017 saa 21:46:29
Wari uzi ko kugira neza bishobora gutuma ibisazi bituza !? Mu ndirimbo ya Theogene Uwiringiyimana (Bosebabireba) avugamo ko ineza y'umuntu ariyo imutera gukundwa agira ati 'Abashaka ubwiza n'icyubahiro no kudapfa, babishakishe gukora ibyiza badacogora...ugira neza ukuyisanga aho ugiye ugira nabi ikakugaruka ukiriho..'(Yumve hano). Bibiliya nayo mu rwandiko rwandikiwe Abaheburayo 13:16 iti "Kugira neza no kugira ubuntu ntimukabyibagirwe, kuko ibitambo bisa bityo ari byo binezeza Imana". Nta gitangaza kirimo ko ukora ineza ukayisanga imbere wowe cyangwa se abagukomokaho. Akenshi twibwira ko ibi bisaba ko dukora ibikorwa binini cyane bigaragarira amaso ya buri wese. Ndakubwiza ukuri na kakandi gato cyane wowe ukora ugahita unibagirwa ko wagakoze kazaguhesha umugisha bikomeye. Natanga nk'urugero: abagenda mu mujyi wa Kigali murabizi hari igihe ujya gutega Bus wayigeramo ugasanga amafranga yashize ku ikarita utabizi. Iyo umushoferi yanze ko ugenda umuntu akemera ko umuha ibiceli akagukorezaho ikarita ye iriho amafaranga akenshi tubifata nk'ibisanzwe, ukibwira uti "Simwishyuye se ! Amafranga avuye ku ikarita ye sinyamusubije ?". Nibyo urayamusubije ariko iyo ashaka yari kukureka kandi Bus ikagusiga!
Umunsi umwe nahuye n'umusazi (Umusore twiganye turi bato nyuma akaza gusara) ariko ibyo nabonye byankoze ku mutima. Muti byagenze gute ? Ubwo nari mu mashuri abanza, nari mfite inshuti nyinshi z'abana twiganaga tukirirwa dukina. Nari umwana wo mu giturage, ntazi umujyi cyane nubwo ariho nigagamo, ariko nari mfite ikintu kiruta ibindi:-Ubwenge. Nari umunyabwenge peee. Murabizi abana bo mu bipangu (nkuko twabitaga) bo baratahaga bagasubiramo amasomo nimugoroba iwabo abandi bakaba bafite abarimu babigishiriza mu rugo. Njye rero si uko byari bimeze ahubwo naratahaga nkagera iwacu bwije kuko hari kure, murabyumva sinashoboraga kwigira ku gatadowa (usibye ko n'amakaye njye nayarazaga mu ishuri). N'ubwo ari uko byari bimeze, naratsindaga nkaba uwa mbere bigatuma ngira inshuti nyinshi zaba abanyeshuri n'abarimu batwigishaga. Ubwo narangije amashuri abanza njya mu yisumbuye ku kigo cy'abapadiri (Koleji ya Kristu Umwami i Nyanza). Gusa muri abo twiganaga primaire abenshi ntibabonye ayo mahirwe. Ngeze muri Koleji nasanze ubuzima ari bwiza ariko nubwo bwari bwiza imbere mu kigo turya umuceli, tukanywa icyayi cyangwa igikoma mu gitondo, hanze inzara yari imeze nabi. Abana batuye hafi ya Koleji bazaga gufata ibiryo twashigaje ariko ntibyari byemewe kuko ibyasigaraga byagombaga kugaburirwa ingurube z'aba padiri kandi nanone abo bana bazaga gusaba (imisigi) bateraga umutekano muke imbere ya Refectoire twariragamo. Wasangaga barwana na animateur abirukana ariko kubera inzara bakagaruka. Njye rero kuko nicaraga hafi y'umuryango nakoraga uko nshoboye ngakusanya ibyasigaye ku meza batarabisukamo amazi ngahita mpamagara umwe muri bo nkamusukira mu ishashi ye akiruka. Nguko uko ubuzima bwari bwifashe muri iyo minsi. Nyuma naje kurangiza Secondaire njya muri Kaminuza.
Nyuma byaje kugenda gute ?
Ubwo navaga kuri Kaminuza ngiye gusura abantu b'iwacu, nahuriyemo n'ibintu byankoze ku mutima ku buryo butangaje. Nafashe Bus ngera mu mujyi aho Koleji iri mu ma saa munani z'amanywa. Ubwo twavaga muri Bus nasanze abantu bahungabanye bari kwiruka aho mu muhanda ndebye mbona ni umusazi uri kubatera amabuye abirukankana. Sinzi ukuntu uwo musazi yarebye mu bavuye mu modoka ankubita amaso mbona arambitse hasi amabuye yari afite ahita aza yiruka mubonye nanjye ngira ubwoba ngiye kwiruka aba angezeho amfata amashati ahita apfukama hasi n'amarira menshi mu maso ati "Muntu w'Imana, sinzakwibagirwa mu buzima bwanjye bwose, nari narakubuze ngo ngushimire kandi ubyumve ko mbivuze mbikuye ku mutima." Ubwo nari numiwe abantu barebaga nabo bumiwe ariko nihagararaho ndatuza kuko numvaga ari no kunuka (Yari yambaye imyenda inuka kandi isa nabi cyane). Arakomeza ati "ntunyibuka ariko njye ndakuzi. Nitwa *Karima* twiganye muri primaire". Akivuga atyo mpita koko mwibuka neza menya uwo ariwe. Arongera ati "Rwose si ibyo gusa ahubwo nagira ngo ngushimire nkubwira ko muri ba bana wajyaga uha ibiryo muri Koleji nanjye nari ndimo ! Kandi sinzakwibagirwa kuko burya uko waduhaga ibyo umuceli mushigaje ku meza wabaga ukijije ubuzima bwanjye na bagenzi banjye. Rwose ndagushimiye". Amaze kuvuga gutyo amarira ambunga mu maso mbura icyo nkora ndamureba gusa ndamuhobera. Arangije arambwira ati "Nubwo nabaye gutya undeba nkaba narasaze ariko sinzibagirwa ineza wangiriye". Nabuze icyo mukorera gusa musezeho ndagenda ariko ngenda nibaza byinshi:
- Ni gute uyu musazi yambonye agahita atuza ahubwo akibuka ineza yagiriwe kera ?
- Ese koko biriya narabikoze, ko ntabyibuka neza ?
- Niba narabikoze se nari nkwiye gushimirwa ?
- Ko nahaga benshi ibyo kurya, kuki ari uriya wenyine wibutse kunshimira kandi ari n'umusazi ?
- Mbese umusazi nawe yakwibuka ineza yagiriwe ?
- Niba umusazi abasha kwibuka ineza akanashima, abazima turabikora ?
- Ese buriya iyo aba muzima yari kunshimira nka kuriya ?
- Iyo nza kuba naramwinye ibyo kurya byari kugenda gute ? ...
Nkwifurije kugirira neza umuntu umwe nibura uyu munsi.. kandi umuntu nakugirira neza, wibuke gushima


text:
Igitaramo cyo kumurika album ‘Ubuzima bwanjye’ ya Jay Polly na Ama-G The Black cyabereye i Remera kuri Stade Ntoya. Ni igitaramo cyitabiriwe n’abafana batarenga ijana biganjemo urubyiruko ruri hagati y’imyaka itanu na makumyabiri.
Ntibyari bimenyerewe ko Jay Polly na Ama G The Black bakorana imishinga y’indirimbo kugeza ubwo banoza umugambi wo gukora album yuzuye bafatanyije bakayishyira hanze nk’igihangano cya bombi.
Mu myaka yatambutse, Jay Polly na Ama G ntibari abanzi, ariko na none ntibari inshuti zashoboraga kwicara hamwe zikajya umugambi mu buryo bwo kwiteza imbere. Ku mpande zombi wasangaga buri wese yiyita umwami wa Hip Hop ubundi bakabana mu buryo busa no gucungana buri wese aharanira gukora indirimbo izakundwa kurusha iya mukeba.
Aba bahanzi bari batumiye bagenzi babo bagombaga kubafasha kuririmba barimo Urban Boyz, Riderman, Bruce Melody, King James, Charly&Nina, Dj Pius, Christopher, Mani Marytin, Active, Buravan, Theo Bosebabireba, Uncle Austin, Oda Paccy, Tuff Gang n’abandi batandukanye.
Muri aba bose batumiwe nta n’umwe waririmbye ndetse n’ababarirwa ku ntoki bahageze bahise bitahira ‘ahanini bacibwaga intege n’ubwitabire bwari ku kigero cyo hasi’. Uncle Austin na Active bahagaze mu masaha ya saa moya bategereza ko abafana baza baraheba kugeza ubwo bitahiye; Riderman na we yari ahari ndetse ategereza abafana bakomeza kuba iyanga na we ataha atyo.
Bruce Melody yahageze ahagana saa yine z’ijoro yitegereza uko byari byifashe muri Petit Stade ataha nta we abajije.
Haje abafana bagera ku ijana
Igitaramo cyari giteganyijwe gutangira saa kumi n’ebyiri z’umugoroba kikarangira saa yine. Cyatangiye bitinze cyane, Jay Polly na Ama-G bageze imbere y’abafana saa tatu n’iminota 40 z’ijoro baririmba kugeza saa yine n’igice kirangira gutyo.
Nta wundi muhanzi wakandagiye ku rubyiniro muri bake bahageze. Jay Polly na Ama G baririmbye mu gihe kigeza ku minota 50, bari kumwe n’abahanzi bakizamuka barimo uwitwa U Sam n’abandi Jay Polly ari gutoza muri Tuff Gang nshya.
Igitaramo cy’aba baraperi cyitabiriwe n’umubare muto cyane ugereranyije n’abantu Petit Stade yakira[ubusanzwe iyo yuzuye yakira abantu 3,000]. Abaje kureba Jay Polly na Ama-G ntibarengaga ijana ndetse bose binjiriye ubuntu.
Jay Polly yemeye ko byagenze nabi
Nyuma y’igitaramo, mu mvugo yumvikanamo ibyishimo bike Jay Polly yabwiye IGIHE ko igitaramo cye cyagenze nabi ndetse ko ‘bimusigiye isomo’ gusa avuga yishimiye bake baje.
Yagize ati “Ndavuga ko bitagenze neza ijana ku ijana ariko hari ibyabaye, ni byiza, ibi byerekana isomo.”
Ama-G yabajijwe impamvu abahanzi bose batumiwe batitabiriye asubiza ati “Ndamenya impamvu bataje nimbabaza bose mu gitondo, ubu ndatashye, ejo nzabahamagara mbababaze nti ‘abasaza kuki mutaje byagenze gute?’, baraza kunyokesha[kumbwira] uko byagenze tu…”
Bitandukanye na Jay Polly, Ama-G yavuze ko yanyuzwe cyane n’uko igitaramo cyagenze. Ati “Igitaramo njye nacyishimiye cyane, iyo tutaririmba cyangwa igitaramo ntikibe, ubwo murakeka ko twari gukira itangazamakuru? Namwe nimunsubize.”
Mbere yo gukora iki gitaramo Jay Polly na Ama-G ntibigeze bacyamamaza haba ku byapa no mu itangazamakuru nk’uko bisanzwe bigenda mu Rwanda. Iki gitaramo kandi cyabanjirijwe n’amakimbirane no gushwana gukomeye aba bombi bagiranye n’uwari manager wabo.


text:
Kaminuza ya kibogora ngo bayitezeho byinshi
Abacururiza muri centre ya Tyazo iherereye mu Murenge wa Kanjongo ho mu Karere ka Nyamasheke barasanga ngo gutangira kwa kaminuza ya Kibogora ari igisubizo ku bucuruzi bwabo aho ngo bagiye kunguka abandi bakiliya bashya, bityo ubucuruzi bwabo bukaba buzarushaho kugenda neza.
Iyi centre ya Tyazo ubusanzwe hahora urujya n’uruza rw’abantu ahanini usanga bituruka kukuba hari ibikorwa byinshi bituma haza abantu baturutse mu tundi duce birimo amashuri, ndetse n’ibitaro bya Kibogora bigira ababigana (...)
Abacururiza muri centre ya Tyazo iherereye mu Murenge wa Kanjongo ho mu Karere ka Nyamasheke barasanga ngo gutangira kwa kaminuza ya Kibogora ari igisubizo ku bucuruzi bwabo aho ngo bagiye kunguka abandi bakiliya bashya, bityo ubucuruzi bwabo bukaba buzarushaho kugenda neza.
Iyi centre ya Tyazo ubusanzwe hahora urujya n’uruza rw’abantu ahanini usanga bituruka kukuba hari ibikorwa byinshi bituma haza abantu baturutse mu tundi duce birimo amashuri, ndetse n’ibitaro bya Kibogora bigira ababigana biganjemo abaturutse mu tundi turere hakiyongeraho n’abakozi baba bahakora ibi bikaba byatuma ubucuruzi bukorewe muri iyi centre bugenda neza.
Icyakora ngo ubu bungutse abandi bakiriya nyuma yaho kaminuza ya Kibogora itangiriye babona ari izindi mbaraga babonye mu bucuruzi bwabo ngo n’ubwo imaze igihe gito itangiye, abacururiza muri iyi centre basanga hari impinduka batangiye kubona.
Nubwo bishimirako iyi kaminuza hari izindi mbaraga izongera mu bucuruzi bwabo bityo bigatuma babasha gutera imbere naho batuye, hari n’impungenge ko ngo amazu yaba agiye kubura bitewe n’izamuka ry’ibiciro by’ubukode.
Kuri iki kibazo, Visi Perezida w’abacuruzi mu Karere ka Nyamasheke abamara impungenge ko ngo nyuma y’aho mu rwego rwo kunoza imyubakire ijyanye n’igihe cyane mu ma centres y’ubucuruzi babifashijwemo n’akarere ubu bakoze ingendo shuri hakaba hari izindi nzu zigiye kuhazamuka nyinshi kandi ku butaka buto.
Centre y’ubucuruzi ya Tyazo ntawashidikanya kuvuga ko ifaranga rigiye kwisuka ku bwinshi kuko usibye n’iyo kaminuza, n’umuhanda wa kaburimbo ubwawo ngo hari byinshi wabafashije birimo kubonera ibicuruzwa baranguye ku gihe dore ko ngo mbere wasangaga n’umuhanda nawo warashoboraga kudindiza ubucuruzi bwabo; kuri bo ngo ayo mahirwe yose begerejwe babona iterambere ry’igihugu rihereye kuri bo atari ibyo bashakisha kuko ngo uburyo barabufite igisigaye n’ukongera amasaha yo gukora.
Orinfor
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Aba bemeza ko ko bafite ububasha n’ubushobozi bwo kuvura indwara zananiranye mu mavuriro ya kizungu,kuko nta muti uzwi bavurisha keretse amasengesho n’imyemerere gusa.
Ibi byemezwa na Kajogi Jean Bosco, Perezida w’Ihuriro ry’abarangi bo mu rwanda akaba umuvuzi uvuza Abarangi, ufite icyicaro mu murenge wa Kimironko.
Avuga ko Abarangi ari abamalayika b’imana, imbaraga bakoresha zika zituruka ku mana zaje ku zije kuvura indwara zitabonerwa umuti mu mavuriro ya kizungu, mu gihe kitari gito amaze, akaba amaze kuvura abantu benshi bakomoka hirya no hino mu rwanda ndetse n’ibihugu duturanye n’ibyo hanze mu muhanga ya kure bari bafite uburwayi bwananiranye
Kajongi J.Bosco n’umufasha we Byukusenge Marcelline
Agira ati,”abarwayi iyo bageze ku ivuriro ryacu turamusuzuma tukamusaba gutuza no gucusha make kuko tuvura biturutse ku mutima kuko umurwayi utugannye agomba kumva no kwemera ko ubuvuzi tuzamuha buzamuvura.|” ubwo buvuzi buzamukiza kuko nta muti dutanga uretse impano y’Imana twahwe, kuko dukoresha kuririmba, kuvuza ingoma no kubyina bigaherekezwa n’imbaraga z’Imana.”
Rwangari Joseph, utuye mu Mutara ahitwa mu Kirebe, twamusanze ku Ivurori rya rikorerwamo na Kajongi Bosco, ku Kimironko. Avuga ko anaze iminsi iminsi yivuriza mu Barangi, kuko yari arwqaye indwara yananiranye aho yagiye hose kuko atabonaga na gato ariko ubu akaba asigaye abona neza.
Ati, “nta kintu nabonye bampa, nta muti bampaye wundi uretse kwishyira,icyizere, ubundi nkaririmbana n’abandi aho baba bavuza ingoma banabyina.”
Uwamahoro François, umugore ukiri muto, ukomoka mu mu Murenge wa Kinyinya.avuga ko umwana we yarembye cyane, akavuza bikanga kandi afite uburyo kuko anafite ubwishingizi mu kigo gisobanutse, avuga anazerewe kuko umwana we yakize kandi yari yaraje yaranegekaye kuko ingingo ze zitabashakaga ngo zikora nk’abandi,
Agira ati, “ naje hano bahandangiye, mfite ubwoba, nkurikiza amabwiriza bampaye yo kwizera ko umwana wanjye azakira kandi koko niko byagenze ubu yarakize kubera imbaraga z’Imana hakoreshejwe abarangi. Nta kinti bampaye yaba umuti cyangwa ikindi uretse amasengesho mu buryo bwabo, kuvuza ingoma, kubyina na kuririmba.”
Kajongi Jean Bosco, yemeza ko nta kindi Umurangi avurisha uretse imbaraga zihariye yahawe n’Imana ko nta kindi baoresha kandi ko batakorana n’ibintu bibi, kuko basaba umuntu kureka ikibi bakakareksa icyaha bakirinsa imigambi mibi ya satani koku iypbya abantu iboshya gukora ikibi gutyo iyo uje kwiuza ukizera byanze bikunze ukira.
Abarangi ntabwo ari idini
Nubwo abantu bamwe bavuga ko abarangi ari idini rife inyemerere yihariye,Kajonji Jean Bosco Umuyobozi w’abangi mu Rwanda, avuga ko Abarangi atari idini ahubwo umwuga w’ubuvuzi udakoresha umuti runaka uretse imbaraga z’Imana. Kandi akemeza ko we ubwe (Kajongi) ari Umukristu Gatolika ubatirisha,akubahiriza imihango y’abakisisitu gatolik nk’abandi bose.
Agira ati “,ntabwo ari idini kuko hahurira abantu baturuka mu madini atandukanye baje kwivuza, twe turi ivuriro ntituri ari idini Abamarayika nibo barangi kandi buri wese agomba kugira imyizerere ye mu idini rye.”
Abarangi mu ivuriro
Ibi bishimangirwa na Byakusenge Marceline, umufasha wa Kojongi nawe w’Umurangi uvuga ko ndetse hari abava mu yandi madini harimo n’abakozi b”Imana bavamo bakaza mu barangi.
Agira ati, “ Ku rundi ruhande, iyo umurwayi aje kwivuza hano ,asabwa kuba yarabanje kujya kwa muganga afite impapuro zitangwa na muganga wa Leta bikananirana kandi agomba kuba afite mituweli (mutuelle) mutuelle cyangwa ubundi bwishingizi bushobora kumufahsa aramutse agize ikibazo kuko iyo hari uje kwivuza hano ataranyuze kwa muganga duhita tumwoherezayoo ako kanya. Gutyo tukaba dusaba abandi bavuzi cyangwa amavuriro ko bajya batwohererereza abo bananiwe kuvura indwara zabo malayika murangi akabasuzuma akababwira uko barwaye akanabavura.
Mu Rwanda Abarangi barakora hirya no hino ariko mu buryo bw’amategeko nta ruhushya rwo gukora ku mugaragaro bafite.
Kagaba Emmanuel


text:
Abanyamabanga nshingwabikorwa b’imirenge basabye Minisitiri w’Ubutegetsi bw’Igihugu, Francis Kaboneka, kubakorera ubuvugizi bakagabanyirizwa umubare w’inama batumizwa n’uturere kubera ko ngo zituma batabasha gukorera abaturage nk’uko babyiyemeje.
Ni ubusabe abo bayobozi batanze mu ijoro ryo kuri iki Cyumweru tariki ya 2 Mata 2017, ubwo basozaga itorero bari bamazemo icyumweru mu Kigo cy’Ubutore cya Nkumba giherereye mu Karere ka Burera, aho bahawe izina ry’ubutore rya ‘Isonga’.
Nyuma y’imihigo abayobozi bahigiye imbere ya Minisitiri Kaboneka ishingiye ahanini ku kurushaho gukorera umuturage hagamijwe kuzamura iterambre rye n’iry’igihugu muri rusange, bavuze ko badashobora kuzayesa nk’uko bari bamaze kuyihaga mu gihe uturere twabo tuzaba tukibahamagaza mu nama nyinshi.
Uwavuze mu izina rya bagenzi be yagize ati, “Nyakubahwa minisitiri turabasaba gukemura utubazo dufite mu gushyira mu bikorwa iyi mihigo; hari ukugabanya inama nyinshi dutumirwamo n’ubuyobozi bwacu bw’uturere zituma tutabona umwanya wo kuzuza ziriya nshingano ndetse no gukurikirana ishyirwa mu bikorwa rya gahunda za Leta zitandukanye uko bikwiye.”
Umunyamabanga Nshingwabikorwa w’Umurenge wa Karenge wo mu Karere ka Rwamagana, Havugimana Emmanuel, we agira ati “Umurenge ni wo ushinzwe gushyira mu bikorwa gahunda zose za Leta ari na yo mpamvu duhamgarwa mu nama nyinshi bigatuma tubura umwanya wo kwegera umuturage tukamufasha, tukamuzumura kuko ni we twatumweho mbere y’uko tugira ibindi dukora.”
Agaruka ku busabe bw’aba bagitifu, Minisitiri Kaboneka yabwiye itangazamakuru ko bufite ishingiro bityo ko ngo inzego zisumbuye ku murenge ari zo zigiye kujya zimanuka hagamijwe kwegera abaturage no kubakemurira ibibazo ku gihe.
Yagize ati “Ku kibazo cy’inama nyinshi ngira ngo wabonye ko hari abandi bayobozi bari bahari; ab’uturere cyangwa ab’intara, twumvikanye y’uko aho kugira ngo babahamagaze ku turere ahubwo bajya babasangayo, banajyayo muri rwa rwego rwo kurushaho kwegera abaturage no mu rwego rwo kunoza imiyoborere myiza no kwegera abo tuyobora. Ubwo na bo turaza kubasaba ko bamanuka aho kugira ngo babazamure buri gihe babasanga ku turere, ibyo rero turaza kubikurikirana turebe ko bihindutse.”
Abanyamabanga nshingwabikorwa b’imirenge 402 ndetse n’abayobozi bakuriye ishami ry’imiyobore muri buri karere, ni bo bari bakoraniye mu itorero ryateguwe na Minisiteri y’Ubutegetsi bw’Igihugu(MINALOC) ritangira ku itariki ya 28 Werurwe aho ryasojwe kuri iki cyumweru tariki ya 2 Mata 2017.


text:
Nk’uko yari yabitangaje mu minsi ishize, kuri iki cyumweru tariki 1 Gicurasi 2016, nibwo Bishop Dr Fidèle Masengo, umushumba w’itorero Foursquare Gospel Church yakoze igikorwa cyo kumurika igitabo cye yise ‘’Intimacy with God.’’ Nyuma y’iki gikorwa nibwo yashyize hanze imvamutima ze ashingiye kuburyo yakozwe ku mutima n’ibyo yabonye mu gitaramo cye.
Mu ijambo ry’Imana yatanze mu gitondo cyo kuri uyu wa mbere nk’uko asanzwe abigenza buri gitondo abinyujije ku rukuta rwe rwa Facebook ndetse no ku zindi mbuga nkoranyambaga, yongeye gushimangira akamaro ko kugira inshuti ndetse n’impamvu ari iby’igiciro kuyikomeraho kimwe no gushimangira ubuvandimwe.
Ijambo yifashishije riboneka muri Zaburi 133:1 - 3 Indirimbo ya Dawidi y’Amazamuka. Dorere, erega ni byiza n’iby’igikundiro, Ko abavandimwe baturana bahuje! Bimeze nk’amavuta y’igiciro cyinshi yasutswe ku mutwe, Agatembera mu bwanwa, Mu bwanwa bwa Aroni, Agatembera ku misozo y’imyenda ye. Kandi bimeze nk’ikime cyo kuri Herumoni, Kimanukira ku misozi y’i Siyoni, Kuko aho ari ho Uwiteka yategekeye umugisha, Ari wo bugingo bw’iteka ryose".
Bishop Dr Fidèle Masengo aragira ati ‘’nyuma y’umuhango twari dufite ejo wo kumurika igitabo, nifuje kubatura iyi zaburi.’’ Aya akaba ari amwe mu masomo yongeye kwiga by’umwihariko nk’uko yayatekereje ku magambo ari muri iriya Zaburi akomeye.
Ibintu 4 yize ashingiye kuri iri jambo nawe akwibutsa:
1) Ubutunzi bukomeye ufite ni inshuti. Umuntu abuze inshuti aba ari mu kibazo. Umuntu agize inshuti aba akomeye. Satani azi agaciro k’inshuti kandi arazirwanya. Niyo mpamvu kubana kwiza kw’abavandimwe bidakunze kubaho. Benshi babana nabi kandi atari byo bifuza. Bake nibo bagira amahirwe yo kubana neza n’abantu.
2) Inshuti ntacyo wazinganya. Birenze uburyo umuntu yabisobanura. Dawidi avuga inshuti nziza yabigereranije n’amavuta y’igiciro yakoreshwaga mu kwimika abatambyi n’abami. Yanabigereranije n’Ikime cyo ku musozi wa Herumoni. Ibi byombi byabagaho gake kandi bigahuruza abantu!
3) Kubana kwiza kw’inshuti ni umwe mu migisha ikomeye Imana itanga. Abantu bisanga mu bibazo cyangwa mu birori ari bonyine bazi neza agaciro ko kubana n’inshuti.
4) Uretse abantu, n’ibihugu biha agaciro kubaka ubucuti. Niyo mpamvu bishyiraho aba "Ambassadors" na Ministeres zibishinzwe. Nawe zirikana inshuti kandi wihe intego yo kuzishaka.
Ubutumwa bw’iki gitondo abusoza yongera gushimira inshuti zae kubw’igikorwa bagezeho ku munsi w’ejo. Ati’’Ibyiza byinshi biri imbere!’’


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
2 Nuko rero niba muri mwe hari inkunga muri Kristo,+ niba hari ihumure rituruka ku rukundo, niba hariho kwitanaho,+ niba hariho urukundo rurangwa n’ubwuzu+ hamwe n’impuhwe,
2 nimuhuze ibitekerezo,+ muhuze urukundo, muhuze umutima kandi mugire imitekerereze imwe,+ kugira ngo mutume ibyishimo byanjye byuzura.
3 Ntimukagire icyo mukora mubitewe n’ubushyamirane+ cyangwa kwishyira imbere,+ ahubwo mujye mwiyoroshya mutekereze ko abandi babaruta,+
4 mutita ku nyungu zanyu bwite mwibanda gusa ku bibareba,+ ahubwo nanone mwite ku nyungu z’abandi.+
5 Mukomeze kugira iyi mitekerereze Kristo Yesu+ na we yari afite:
6 nubwo yari ameze nk’Imana,+ ntiyatekereje ibyo kwigarurira ubutware, ni ukuvuga kureshya n’Imana.+
7 Oya, ahubwo yiyambuye byose amera nk’umugaragu,+ maze amera nk’abantu.+
8 Ikirenze ibyo kandi, igihe yari amaze kuboneka mu ishusho y’umuntu,+ yicishije bugufi kandi arumvira kugeza ku rupfu,+ ndetse urupfu rwo ku giti cy’umubabaro.+
9 Ibyo ni na byo byatumye Imana imukuza ikamushyira mu mwanya wo hejuru cyane,+ kandi ikamuha izina risumba andi mazina yose,+
10 kugira ngo amavi yose, ari ay’ibyo mu ijuru n’ay’ibyo mu isi n’ay’ibyo munsi y’ubutaka,+ apfukame mu izina rya Yesu,
11 kandi indimi zose zimenyekanishe mu ruhame+ ko Yesu Kristo ari Umwami,+ kugira ngo Imana Data ihabwe ikuzo.+
12 Ku bw’ibyo rero abo nkunda, nk’uko buri gihe mwumviraga,+ atari mu gihe mpari gusa, ahubwo noneho murusheho kumvira mubikuye ku mutima ubu ntahari; mukomeze gusohoza agakiza kanyu mutinya+ kandi muhinda umushyitsi.
13 Imana ni yo ikorera muri mwe+ ihuje n’ibyo yishimira, kugira ngo ibatere kugira ubushake no gukora.+
14 Mukomeze gukora ibintu byose mutitotomba+ kandi mutagishanya impaka,+
15 kugira ngo mubone uko muba abantu batariho umugayo+ kandi baboneye, mube abana+ b’Imana batagira inenge mu b’iki gihe cyononekaye+ kandi kigoramye, abo mumurikiramo mumeze nk’imuri mu isi.+
16 Nanone mukomeze kugundira ijambo ry’ubuzima,+ kugira ngo nzabone impamvu yo kwishima ku munsi wa Kristo,+ nishimira ko ntirukiye ubusa, cyangwa ko ntakoranye umwete ndushywa n’ubusa.+
17 Icyakora, nubwo nsukwa nk’ituro ry’ibyokunywa+ risukwa ku gitambo+ no ku murimo, ari na byo ukwizera kwabagejejeho,+ ndanezerewe kandi nishimana+ namwe mwese.
18 Mu buryo nk’ubwo rero, namwe munezerwe kandi mwishimane nanjye.+
19 Naho jye niringiye ko Umwami Yesu nabishaka nzaboherereza Timoteyo bidatinze, kugira ngo nzanezerwe+ nimara kumenya ibyanyu.
20 Nta wundi mfite ufite umutima nk’uwe, uzita by’ukuri+ ku byanyu,
21 kuko abandi bose bishakira inyungu zabo,+ aho gushaka iza Kristo Yesu.
22 Ariko namwe ubwanyu muzi ukuntu yagaragaje ko ari umuntu ukwiriye, ko yakoranye nanjye mu murimo wo guteza imbere ubutumwa bwiza, nk’uko umwana+ akorana na se.
23 Nguwo umuntu niringiye kuzaboherereza nkimara kumenya aho ibyanjye byerekera.
24 Koko rero, mfite icyizere mu Mwami ko nanjye ubwanjye nzaza iwanyu bidatinze.+
25 Icyakora, ndatekereza ko ari ngombwa kuboherereza Epafuradito,+ umuvandimwe wanjye akaba umukozi dufatanyije+ n’umusirikare mugenzi wanjye,+ ariko akaba ari intumwa mwanyoherereje n’umugaragu wanjye bwite unkorera ibyo nkeneye,
26 kuko yifuza cyane kubabona mwese, kandi akaba yihebye bitewe n’uko mwumvise ko yari yararwaye.
27 Ni koko, kurwara ko yararwaye, ndetse yari hafi gupfa, ariko Imana yamugiriye imbabazi.+ Mu by’ukuri, si we wenyine yazigiriye, ahubwo nanjye yarazingiriye kugira ngo agahinda kanjye katiyongeraho akandi gahinda.
28 Ni yo mpamvu ngiye kumwohereza vuba kugira ngo nimumubona muzongere mwishime, maze nanjye ndusheho gushira agahinda.
29 Ku bw’ibyo rero, mumwakire+ mu Mwami nk’uko musanzwe mubigenza mufite ibyishimo byose, kandi abantu bameze batyo mukomeze kujya mububaha+ cyane,
30 kuko yageze hafi yo gupfa bitewe n’umurimo w’Umwami, agashyira ubugingo bwe mu kaga+ kugira ngo ankorere ibyo mutashoboraga kunkorera,+ kuko mutari muhari.
Yohereze
Yohereze
BIBILIYA-UBUHINDUZI BW'ISI NSHYA
Abafilipi 2
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Abantu benshi babarizwa m’umuryango wa gikristo ariko se ni iki muri make ? Iyo abantu bavuze umuryango wa gikristo, baba bashaka kuvuga ubukristo muri rusange cyangwa abayobozi b’abakristo.
Kuri bamwe, umuryango w’Abakristo wibanda ku bumwe bw’amadini cyangwa imiryango ya gikristo. Iyo ibirori bimwe byitabiriwe n’itsinda runaka, cyangwa iyo amatsinda atandukanye yimeje ikintu kimwe, bifatwa nk’igikorwa cy’umuryango wa gikristo. Uyu umuryango wa gikristo ufatwa nk’ihuriro ry’abantu benshi .
Bisobanuye ni amatsinda angahe y’abakristo wemewe kuba wavuga ko ari umuryango w’abizera? Niba abakarismatike, abamethodiste, n’abepiscopi bitabiriye ibirori , ariko aba Baptista naba Prestibiterie ntibitabire aba akiri umuryango w’abakristo? Cyangwa bivugwa iyo imiryango yose yateraniye igikorwa kimwe, ariko 49% batandukanye ku mahame, ibi se byemerwa ko umuryango w’abakristo.
Abandi bizera ko umuryango w’abakristo ari abayobozi b’aba Kristo. Iyo abapastori bahuriye hamwe, abacuruzi b’abakristo, abanyamusica, cyangwa n’ibindi birangirire iyo bivuze nk’ijambo runaka iryo jwi ubwo rihita rifatwa nk’aho ari umuryango w’abakristo runaka wabivuze. Itangazamakuru cyane niryo ribyibandaho. Urugero: Ikiganiro kimwe cy’amakuru cy’abajije umushumba umwe, maze icyo gitangazamakuru gisubiramo uko yavuze nkaho ari abakristo bose babivuze. Iyo umuyobozi yavuze neza, abakristo benshi barabyemera, kandi iyo imyumvire igahagararira umuryango w’abakristo.
Ubundi buryo bwa kureba umuryango w’ab’abakristo ni ukuba muri ukuba mu bantu benshi bahugurana kumyemerere no kwitoza kwabakristo mu kwizera.
Hari ubwo abigisha b’ijambo ry’Imana baba bari kwigisha ijambo ry’Imana ariko ugasnaga bigize intararibonye z’iby’Imana kuburyo batumva ibyabanyeshuri yewe niyo haba hari agakosa bakaba bamukosora. Ariko ibi sibyo, nkabanyeshuri bashobora kwemera cyangwa ntibemere imyizerere n’indangagaciro z’umukristo nyawe.
Rero umuryango w’abakristo na none ushobora kuwubona muri Bibiliya. Ijambo nyaryo itorero ni ekklesia, mu kigereki bisobanura iteraniro cyangwa guhurira hamwe. Iri jambo rifatwa mu buryo bwa theologia nk’igisobanuro ko ari abakristo bose. mu zindi mvugo bavuga ko ari abateraniye ahantu hamwe babizera.(Ibyakozwe n’intumwa 2:42-47) Bibiliya iduhishurira ko itorero ry’ambere ryamenyekaniye kuburyo bari bariyeguriye inyigisho za Kristo no kubera ukuntu bakundanaga. Mu nshamake Umuryango w’abakristo ni abakunda Kristo bakaba muguterana hamwe. Iyo isi ibirebye ibi biri gukorwa,bazavuga ko turi abakristo koko nibabona dukora nkuko yakoraga.


text:
Ubuhamya bw’abahuye n’ingaruka zo gushaka kuko batwite
Muri iyi minsi usanga ubukwe butandukanye bukorwa butateguwe kuko buba buteguwe gusa mu minsi umukobwa amenyeyeho ko atwite ndetse hari n’abatirirwa bakora ubukwe bagahitamo kubana batanyuze mu rusgengero cyangwa se imbere y’amategeko. Ibyo byose bikorwa huti huti kuko umusore n’inkumi baba batinya igisebo cyo kuba byagaragara ko bateranye inda bataremererwa kubana.
Bamwe mu bo twaganiriye bakoze ubukwe huti huti babitewe nuko bamenye ko batwite, bavuga ko bagiye bahura n’ingaruka zitandukanye nyuma yo kurushinga ndetse bakaba batifuza ko hari undi waga mu mutegko nk’uwo baguyemo.
Uwitwa Umutoni amaze imyaka irindwi akoze ubukwe atateguye neza kuko yari atwite. Yagize ati : “ Nkimara kumenya ko ntwite nabwiye umusore wari wanteye inda duhita dupanga kubana kandi icyo gihe twese twari tukiri abanyeshuri. Numvaga gutwita ari igisebo ariko ko ubwo ngiye kubana n’umugabo wayinteye aribwo ngiye kuruhuka nyamara siko byagenze.
Tumaze kubana urugo rwacu rwahoraga mu nduru ahanini ugasanga biterwa nuko tutigeze tubona umwanya wo kwitegura ngo buri wese aze mu rugo azi ikimuzanye. Sinavuga ngo umugabo niwe mubi cyangwa se njyewe nijye mubi.
Nasanze biterwa nuko twese tutigeze tugira imyeteguro. Akenshi mpora numva ko umugabo wanjye ariwe untera ibibazo nawe kandi yumva ko arijye kibazo kuri we . nkubwije ukuri maze imyaka irindwi nshatse mfite n’abana babiri ariko buri gihe mporana umutima wo kwicuza hakaba nubwo mba numva ntazi niba koko arijye washatse cyangwa. Ingaruka zo ni nyinshi cyane, n’iyo mwaba mwarakundnaye gute iyo ibintu bitateguwe bigira ingaruka zihoraho”
Uwitwa Doreen nawe ni umubyeyi washatse abitewe nuko yari atwite. Agira ati : “ Bajya bavuga ngo ibintu ubisobanukirwa neza ariko uko bikubayeho. Nanjye namenye neza ingaruka zo wkuhutira gushaka ari uko bimbayeho. Nyuma y’gihe gito tubanye umugabo wanjye yarahindutse nkibaza niba ariwe narinzi bikanyobera. Twari tutarakundnaye igihe kinini ku buryo imico ye myinshi ntayo narinzi.
Yaje kunyiyereka ndetse akajya anantyurira ngo nari ngiye guseba none yaranyanduruye ngo ngomba kubimwubahira. Iryo jambo ryarambabazaga cyane. Twaje no guhita dutandukana ibyo nahuganga byo guseba ngo ntabyarira iwacu noneho byikuba kabiri. Sinzi wenda hari abo bihira ariko njye mbona ingo zubatse bitateguwe neza ngo nuko umukobwa yatwise ziba zifite ibyago byo gusenyuka. Umutima wanjye warababaye bikabije ku buryo ntifuza ko hari undi muntu byabaho.
Icya mbere nasaba abasore ni inkumi ni ukwirinda ikintu cyose cyatuma bagera ku rwego rwo guterana inda batateguye. Icya kabiri ni ukwitonda cyane mu gihe umenye ko watwite ukumva ko umuti waba gushaka umugabo. Ubu mbona abemeye kurera abana babo bamerewe neza kurusha njyewe wishoye ku mugabo nawe tukaba twararaniranywe rugikubita”
Niyonkuru ni umugabo wabanye n’umugore we batabiteguye nawe avuga ingaruka yagiye ahura nazo.
Yagize ati : “ Njyewe na madamu twari dukundanye igihe ndetse n’ibyo kubana twarabivuzeho. Kumutera inda numvaga nta ngaruka byagira ku mibanire yacu kuko n’ubundi nari naramaze kumuhitamo. Bimaze kuba rero twakoresheje imbaraga nyinshi ngo tubane ku buryo twasigaranye ubukene bukabije.
Njye numvaga ngomba kwirengera ingaruka zose ariko umugore we byaramunaniye ubuzima buhindutse , ubukene bumaze kutwumvisha yahoranaga kwicuza akavuga ko ubu aba abayeho neza iyo ntamutera inda, ikibaye cyose ntabashe kucyakira birangira agiye iwabo cyakora nyuma yaje kugaruka ubu turabana”
Izi ni zimwe mu ngaruka abashakanye batabiteguye neza babitewe no gutwita bashobora guhura nazo.
Agasaro.com
Ibitekerezo byanyu
-
Buriya rero niba kunanira Imana kuri mubantu gukomeje kwiyongera, niba tutihannye ngo twicare dutekereze ngo ubundi impamvu yibi byose ni iyihe, ibibazo biracyahari kandi birakomeje, ngirango murabona ko noneho icyitwaga ukwezi kwa buki ubu bisigaye ari icyumweru cya buki, kuko imiryango myinshi irimo gushingwa muri iyi minsi imyinshi ipfuye rumwe. Igihe cyose haticawe ngo harebwe impamvu yabyose ko ari ukunanira Imana, Impinduka dushobora gutekereza turayirita
-
-
-
-


text:
Nyabihu: Bamwe mu basenateri bo muri komisiyo ishinzwe ubukungu basuye akarere basuzuma aho ibikorwa bimwe na bimwe bigeze
Bayobowe na Bizimana Evariste, Vice President wa Komisiyo y’iterambere ry’ubukungu n’imari muri Senat, bamwe mu basenateri bagize iyi komisiyo,bari mu ruzinduko rw’iminsi itatu mu karere ka Nyabihu, rwatangiye kuri uyu wa 29-31/Gicurasi 2013.
Nk’uko Senateri Evariste unayoboye iryo tsinda ryasuye akarere ka Nyabihu yabidutangarije, impamvu nyamukuru y’uru rugendo ikubiyemo isuzuma ry’ishyirwamubikorwa rya gahunda zitandukanye za Leta, zirimo n’izo nyakubahwa Perezida wa Repubulika yemereye abaturage.
Hamwe na hamwe muho abasenateri basuraga,bireberaga uko abaturage bashyira mu bikorwa gahunda za Leta, uko ibikorwa remezo bibegerezwa,ariko kandi bagatanga n’inama zitandukanye zabafasha kwiteza imbere
Mubyo bibanzeho harimo kureba uburyo gahunda Perezida wa Repubulika yemereye abaturage mu mwaka 2010 ishyirwa mu bikorwa. Iyi gahunda akaba ari uko mu mwaka  wa 2017, abaturage bakoresha umuriro w’amashanyarazi  bazaba bavuye ku 10% bakagera kuri 70% .
Iki kikaba ari kimwe mu byo bagendaga basuzuma, harebwa uburyo amashanyarazi akwirakwizwa hirya no hino. Senateri Evariste avuga kandi ko, gahunda ya VUP, Umurenge SACCO, gahunda ya Business Development Centers, na BDF nazo ari zimwe mu zitabwaho harebwa uburyo zifasha abaturage.
Kuri izi gahunda zose, abasenateri bagiye batangaho inama bashishikariza akarere gukomeza aho bigenda ndetse no kwikosora aho bitagenda mu rwego rwo guharanira iterambere ry’abaturage n’igihugu muri rusange.
Ku birebana n’umuriro w’amashanyarazi,akarere kasabwe gufatanya na EWSA bakarushaho gukwirakwiza umuriro w’amashyanyarazi aho ukenewe mu duce dutandukanye dore ko aka karere kagezemo umuriro kera.
Bashishikarijwe kubishyiramo ingufu ku buryo bazakomeza bakava kuri 14% bariho mu kwegereza abaturage amashanyarazi bakazamuka. Bashishikarijwe kandi gushishikariza abaturage,gufata amashyanyarazi,ku bayafite  bakayabyaza umusaruro bihangira imirimo inyuranye.
Ku birebana n’amakoperative y’Umurenge SACCO,byagaragaye ko muri aka karere hakiri ikibazo gikomeye cyane kigendanye n’imicungire y’amafaranga n’itangwa ry’inguzanyo. Icyagaragaye akaba ari uko henshi inguzanyo zagiye zitangwa,bikarenga n’amabwiriza ya BNR yo gutanga inguzanyo aho bagomba kutarenza 5%.
Abayobozi b’imirenge n’ab’akarere,bakaba basabwe gukanguka,bakita cyane kuri iki kibazo cya za SACCOs,bagakurikirana imicungire yayo,bakihutira gushishikariza abatse inguzanyo kwishyura kandi n’abazifashe bagasuzuma ko zikoresha icyo zasabiwe.
Bakanguriwe gukurikirana ibibazo biri mu ma SACCOs mu maguru mashya,kugira ngo bitazateza ikibazo mu gihugu nk’ibyo za Micro-Finances zagiye ziteza mu bihe byashize.
Ku birebana na gahunda ya Business Developments Centers, BDF na VUP abasenateri bakaba basanze naho hakirimo utubazo aho bagiriye akarere inama zitandukanye zo kudukosora.


text:
Tariki ya 1 Gashyantare buri mwaka mu Rwanda bazirikana intwari z’igihugu. Ku rwego rw’igihugu, uwo munsi wabereye kuri Stade Amahoro i Remera i Kigali. Insanganyamatsiko yagiraga iti « Dukomeze ubutwari mu mihigo twiyemeje, turengera ubuzima, turwanya ubukene »
Mu Ijambo rye, Perezida w’u Rwanda, Paul Kagame, yavuze ko uwo munsi atari uwo kubabara, ko ahubwo ari uwo kwishima, bakishimira ubuzima izo ntwari zagize bigatuma ziba intangarugero.
Perezida Kagame asanga Abanyarwanda bakwiye kubaho batabeshejweho n’abandi bantu igihe cyose, ngo kubera ko, ariko bigenze, bataba baha agaciro ibikorwa byaranze intwari z’u Rwanda, kandi na bo bikaba byabatesha agaciro.
Tubabwire ko intwari u Rwanda rwibuka kuri uriya munsi zirimo ibice bitatu, ari byo imanzi, imena, n’ingenzi.
Icyiciro cya mbere, Imanzi, kirimo Fred Rwigema n’undi musirikari utazwi. Icyiciro cy’Imena kirimo Agatha Uwiringiyimana, wahoze ari Minisitiri w’Intebe, Umwami Charles Rudahigwa, Michel Rwagasana wavaga inda imwe na Perezida Gregoire Kayibanda, abanyeshuri bo ku Nyange, n’Umubikira Feresita Niyitegeka wanze gutanga ababikira b’Abatutsikazi ngo babice. Icyiciro cy’Ingenzi cyo kigizwe n’abantu b’intangarugero.
Kugeza ubu mu bagize Imanzi n’Imena nta n’umwe ukiriho. Ikiciro cy’ingenzi na cyo kugeza n’ubu nta muntu ukirimo wari wamenyekana.


text:
ISOMO RYA MBERE
Isomo ryo mu ibaruwa ya mbere ya Mutagatifu Yohani Intumwa ( 1Yh 5, 14-21)
Nkoramutima zanjye, 14dore amizero dufite mu Mwana w’Imana: nitugira icyo tumusaba gihuje n’ugushaka kwe, azatwumva. 15Ubwo rero tuzi ko atwumva mu byo tumusabye ibyo ari byo byose, tunamenyereho ko dutunze ibyo twamusabye. 16Niba umuntu abonye umuvandimwe we akora icyaha, ariko icyaha kitajyana mu rupfu, namusabire; maze lmana imuhe ubugingo, niba koko icyaha yakoze kitajyana mu rupfu. Habaho icyaha kijyana mu rupfu: uwakoze icyo si we mvuze ko mugomba gusabira. 17Ubugome bwose ni icyaha, ariko icyaha kibonetse cyose ntikijyana mu rupfu. 18Tuzi ko umuntu wese wabyawe n’lmana atongera gucumura ukundi, ahubwo Umwana w’lmana aramurinda, maze Sekibi ntamugireho ububasha. 19Tuzi ko turi ab’lmana, naho isi yose ikagengwa na Sekibi. 20Tuzi kandi ko Umwana w’lmana yaje akaduha ubushishozi, kugira ngo tumenye Nyir’ukuri. Kandi turi muri Nyir’ukuri, tubikesha Umwana we Yezu Kristu. Ni We Nyir’ukuri, akaba lmana n’ubugingo buhoraho. 21Twana twanjye, nimwirinde ibigirwamana.
ZABURI (Zab 149, 1-2, 3-4, 5-6a.9b)
Inyik/ Uhoraho ashimishwa n’umuryango we.
Nimuririmbire Uhoraho indirimbo nshya,
Mumusingirize mu ikoraniro ry’abayoboke be.
Israheli niyishimire Uwayiremye,
Abahungu b’i Siyoni bahimbazwe n’ibirori
Bakorera umwami wabo.
Nibasingize izina rye bahamiriza,
Bamuvugirize ingoma n’inanga.
Kuko Uhoraho ashimishwa n’umuryango we,
Ab’intamenyekana akabahaza umukiro.
Abayoboke be nibahimbazwe no kumukuza,
Ndetse bavugirize impundu no ku mairiri yabo,
Bakore mu gahogo barata Imana.
Ngiryo ishema ry’abayoboke b’lmana
IBANGONDIRIMBO RIBANZIRIZA IVANJILI (Mt4,16)
Alleluya Alleluya.
Imbaga yari yigungiye mu mwijima,
yabonye urumuri rutangaje;
n’abari batuye mu gihugu gicuze umwijima w’urupfu,
urumuri rwabarasiyeho.
Alleluya.
IVANJILI
+ Amagambo yo mu Ivanjili ntagatifu uko yanditswe na Yohani (Yh 3,22-30)
Muri icyo gihe, 22Yezu ajyana n’abigishwa be mu gihugu cya Yudeya, agumanayo na bo kandi arabatiza. 23Yohani na we yabatirizaga ahitwa Enoni hafi ya Salimu, kuko hari amazi menshi, abantu bakaza kuhabatirizwa. 24Icyo gihe Yohani yari atarafungwa. 25Nuko abigishwa ba Yohani bajya impaka n’Abayahudi bapfa umuhango wo kwiyuhagira. 26Basanga Yohani baramubwira bati «Mwigisha, wa muntu mwari kumwe hakurya ya Yorudani, ugatanga ubuhamya bumwerekeyeho, dore na we arabatiza kandi bose bara musanga.» 27Yohani arabasubiza ati «Nta muntu ugira icyo atunga atagihawe no mu ijuru. 28Ni mwe ntanzeho abagabo b’uko navuze ko ntari Kristu, ahubwo ko natumwe kumuteguriza. 29Umukwe ni we nyir’umugeni, naho umuherekeza w’umukwe aba iruhande rwe akamutega amatwi, agahimbazwa no kumva ijwi rye; ngibyo l ibyishimo binsabye. 3OKoko ni we ugomba gukura, naho jye ngaca bufufi.»


text:
Ikinyamakuru Ukwezi.com, giha agaciro ibitekerezo by’abakunzi n’abasomyi bacyo, ninayo mpamvu twabageneye umwanya wo gutambutsa ibitekerezo byanyu ku ngingo zitandukanye mwihitiramo, mukavuga uko mubyumva maze abandi basomyi nabo bakinigura bakanenga cyangwa bagashima ibitekerezo byatanzwe. Iki nacyo ni igitekerezo bwite cy’umusomyi, ugaragaza ko uko abantu bose mu madini atandukanye basengeramo, iyo bumvise ko abo badahuje imyemerere bo bayobye, baba batazi Imana nyabyo.
Umwe mu bayobozi b’urusengero yigeze gusanga nambaye ikanzu (umwambaro w’abarabu ukunzwe n’abisilamu) nahawemo impano n’inshuti yanjye y’umusilamu, uburyo uyu muyobozi yandebye byonyine byanyeretse ko atabyishimiye ariko naramwirengagije. Ni uko ntiyashyirwa arambaza ati "Ese usigaye uri umusilamu?". Mu byukuri byaransekeje kuko ubwo yambazaga we yari yambaye kositimu (Costume) kandi izuba ryari rihari icyo gihe ryamenaga imbwa agahanga. Nuko ndamubaza nti uwambara ikanzu wese aba arumusiramu? Nawe ati cyane rwose.
Ntababeshye nagerageje kumusobanurira ko ikanzu atari umwambaro w’abasilamu ahubwo ari umwambaro w’abarabu nk’uko kositime yari yambaye ari umwambaro w’abazungu. Nuko arambaza ati kuki se wambaye umwambaro w’abarabu? Nanjye ndamubaza nti wowe se ko wambaye uw’abazungu kuki udakenyeye nk’abanyarwanda? Mu by’ukuri ikiganiro cyacu cyatangiriye ku myambaro ariko dukomeza kuganira tugera no ku myemerere. Yanyemereye ko atigeze asoma korowani ndetse ko adashobora no "guta umwanya we" ayisoma ngo kuko nta kizima yabonamo, ari nako agerageza mu buryo bwose kunyumvisha uko abasilamu batazigera bagera mu ijuru, n’ubwo ntabyo yavuze wabonaga ko mu mvugo ye abasilamu bose ari abaterabwoba cyangwa abagome.
Nibajije cyane uburyo uwo muntu atazi ibyo avuga kuko atazi icyo korowani ivuga ndetse udashaka no kumenya ibyabo kuko yamaze gucengerwa no kumva ko nta kundi kuri kubaho uretse uko we ubwe azi... Ikiganiro nagiranye nawe cyatumye ntekereza ku myizerere y’abantu benshi muri iyi minsi aho buri wese yumva ko ari we uri mu nzira y’ukuri ndetse abandi bose batari kumwe nawe bakaba bari mu nzira yo kurimbuka.
Ku bwanjye gutekereza gutyo ni ukutamenya Imana. Ndabizi hari abantera amabuye bavuga ngo wowe se wibwira ko uyizi?... Ariko tugerageze kurebera hamwe uburyo Imana yatugaragarije ko ikunda uruvange. Uhere kuri twe ibiremwa byayo ikunda kuruta ibindi ( ndatekereza ko abantu bose bemera ko Imana ikunda abantu kuruta ibindi biremwa), mbese yaba yarananiwe kurema abantu b’ubwoko bumwe gusa? Icyambere cyerekana uburyo Imana ikunda uruvange rw’ibintu ni uburyo yaturemye twese tugira amaraso, duhumeka, dufite amaso abiri n’amatwi abiri ariko yarangiza ikaduha amabara y’uruhu atandukanye hakaba abirabura, abazungu, abashinwa abahinde n’abandi, sinibaza ko yari inaniwe kuduha ibara rimwe twese ariko nyine yikundira uruvange rw’ibintu.
Nk’uko yaturemye mu buryo nk’ubwo niko yaba ikunda no gusengwa no kwambazwa mu buryo butandukanye. Mu byukuri urebye biruzuzanya ariko ubwenge bwacu bucye bukatwereka ko bitagira n’aho bihurira. Abemera Imana bose bakubwira ku bugari bwayo, abatazakubwira ubugari bwayo bazakubwira ubugari butangaje bw’imbabazi zayo, ariko se koko uko bemera ubugari buhambaye bw’ibitekerezo, ubugiraneza, imbabazi ndetse n’ubwenge bwayo niko babigaragaza mu myemerere yabo? Imana igushiriza imvura abeza n’ababi, ntiyananiwe kutugira beza twese, ariko se ababi batabayeho abeza babaho gute? Abagome batabayeho abarokora abandi bava hehe? Mu mutwe wanjye natinze cyane mu kureba ubugari bw’Imana nza kumva nafata kimwe mu bintu byagutse cyane mu isi y’ubu ndetse gifite ibintu byinshi by’uruvange, ngerageza kubihuza n’uburyo abemera Imana babihuza.
Urugero rutaruhije ni interineti, ku isi ya none interineti ni kimwe mu bintu byagutse cyane, gifasha abantu gukora ibintu byinshi cyane bitandukanye. Kimwe mu byo interineti ifasha abantu, ni ukoherezanya ubutumwa. Sinirirwa ngerageza gusobanura ubugari bw’Imana mu buryo ubwo aribwo bwose, ariko kuva twese twemera ko kimwe mu bintu bikwiriye Imana ari ugusengwa no gusingizwa...
Tubigereranyije n’iyoherezanya ry’ubutumwa kuri interineti byagusetsa cyane! Muri interineti abantu bagira konti zabo aho bashaka, yaba yahoo, gmail, hotmail n’izindi nyinshi ntarondoye. Mu gusenga Imana abantu bajya mu idini bashaka abasilamu, abagatulika, abadive, abaporoso n’abandi ntarondoye. Kuri interineti umuntu ufite konti ye mu rubuga rumwe amenyera gukoresha urwo rubuga uko ruteye, si ngombwa ko aho ukanda wohereza ubutumwa kuri yahoo haba hameze kimwe na gmail, kimwe n’uko abasenga bakoresha uburyo butandukanye, bamwe baricara, abandi bagapfukama abandi bagahagarara.
Ahantu honyine bitandukanira ni uko kuri interineti abantu bashobora kwandikirana n’iyo baba bari mu mbuga zitandukanye kuko bose baba bahurira ku muyoboro umwe ariko ku madini ntibishoboka. Mbese urebye imyemerere ya benshi ubu ni nk’aho umuntu wa gmail atari kuba abasha kwandikira uwo muri yahoo, gutyo gutyo. Igisekeje ni uko abantu bose bahita bumva ko interineti yaba iri mu rwego rwo hasi cyane igihe izo mbuga zose zitandukanye zidashobora gukorana ariko ntibumve ko imyizerere yabo iba iri ku rwego rwo hasi cyane igihe batemera ko n’abandi bari mu nzira y’ukuri. Umuntu ukubwira ko Imana ishobora gukora ikintu kimwe mu nzira igihumbi ariko ntiyemere ko Imana yasengwa mu nzira igihumbi aba atazi Imana avuga.
Imyemerere iyo ariyo yose ikumvisha ko ari yo gusa ikwiriye iba ipfuye, twese turi abana b’Imana, utanagiye kure twese turi abana ba Aburahamu. Ari abagendera kuri bibiliya y’ibitabo bike n’abagendera kuri bibiliya y’ibitabo byuzuye, ari abagendera kuri torati n’abagendera kuri Quran hose usanga bigisha ko kwica ari bibi, ko kubeshya, gusambana, kugambanira ari ibyaha, ko Imana ikunda abagiraneza, abicisha bugufi,.. nta gitabo cy’Imana na kimwe nasanze cyemera icyaha.
Nta gitabo na kimwe gitagatifu gihakanya ikindi, ahubwo byinshi bifite aho binavuga ibintu bimwe gusa ba nyiri ukubisoma bo bagahitamo ibyo bashaka kumva. Gusa ku bwanjye ndumva waba uri mu buyobe bukabije igihe wumva ko inzira urimo ariyo yonyine itunganye. Nawe se, niba umuntu yajya i Roma aciye mu nzira nyinshi zitandukanye bitewe n’aho avuye kuki utemera ko umuntu yagera ku Mana aciye mu nzira zitandukanye bitewe n’aho yavukiye cyangwa aho ari?
Iki ni igitekerezo bwite cy’umusomyi wacu. Nawe watanga igitekerezo cy’uko wumva ibyo avuga.


text:
Inweri z’amarasta ziba mu buryo bwinshi butandukanye ariko bumwe muri bwo usanga busa neza cyane kandi bukabera abantu benshi
Amarasta y’inyabutatu ari bouclé ku musozo wayo hasi usanga afite isura nziza ariko bikaba akarusho iyo uyarekuye ntuyafunge kuko aba amaeze nk’imisatsi myiza irambuye miremire.
Bene aya marasita ushobora kuyafunga mu buryo bwinshi bitewe nuko ubyifuzakandi bwose busa neza iyo wabyitondeye ukayafunga neza.
Mu gihe wasutse amarasta ari bouclé ku musozo kandi adasutse ngo bageze hasi biba byiza iyo uraje mu mutwe agatambaro gafata imisatsi kuko iba ipfuragurika ikaba yakangirika vuba.
Amarasta arekuye
Inweri z’amarasta ziba mu buryo bwinshi butandukanye ariko bumwe muri bwo usanga busa neza cyane kandi bukabera abantu benshi
Labels: umusatsi